# Wadau wataka ulazima bima ya afya

## Muktasari:

Wadau wa masuala ya afya wamesema uhiari kwa Watanzania kuchangia bima ya afya kwa wote utaleta udumavu wa mfuko na kushauri iwe lazima kwa kila kaya.

**Dar es Salaam.** Wadau wa masuala ya afya wamesema uhiari kwa Watanzania kuchangia bima ya afya kwa wote utaleta udumavu wa mfuko na kushauri iwe lazima kwa kila kaya.

Maoni hayo yamekuja siku moja tangu Serikali kupitia Wizara ya Afya kusema imeondoa baadhi ya huduma zilizokuwa zimefungamanishwa katika muswada wa bima ya afya kwa wote ambao umefanyiwa marekebisho.

Mkutano wa 10 wa Bunge la 12 unaotarajiwa kuanza Januari 31, 2023 huenda utaandika historia ya kutunga sheria itakayotumika katika huduma ya afya kwa wote, baada ya wizara kwenda kusoma muswada kwa mara ya pili.

Muswada huo utasomwa tena bungeni baada ya kukwama kujadiliwa na kupitishwa katika mkutano wa tisa Novemba mwaka huu, kwa kile kilichoelezwa kukosekana kwa chanzo cha fedha kitakachowezesha utaratibu huo kuwa endelevu.

Rais Mteule wa Chama cha Madaktari Tanzania (MAT), Mugisha Ntiyonza Nkoronko alisema ni vizuri mfumo huo ukawekwa ili kuepusha mfuko wa bima kufilisika.

“Lazima tuweke mfumo utakaoweka ulazima wa kupata bima, uhiari kwa Watanzania ni hatari mno, utaleta udumavu wa mfuko wa bima, wachache watajiunga, ni muhimu tutafute namna ya sheria kulazimisha wananchi,” alisema.

Alisema dhana ya kugharamia matibabu kabla ya kuugua ni sahihi, falsafa yake ni nzuri na ndiyo itakayotoa uwezo wa kupambana na adui maradhi.

“Tunataka bima ya afya kwa wote ichochee upatikanaji wa huduma bora za afya nchini, nachelea kusema pengine ubora wa mfumo na huduma za afya ndio utakaochochea wananchi kujiunga, hivyo wizara iwekeze kuboresha huduma.”

Mshauri na mtaalamu wa masuala ya afya, Dk Elisha Osati alisema suala la kuunganisha bima na huduma nyingine lilikuwa na nia njema ya kutaka kulazimisha Watanzania wajiunge na bima.

“Kuna huduma nyingine nyingi bado tunahitaji kufungamanisha, usipofanya hivyo watu hawatajiunga. Bila hivyo wataona siyo lazima sana kujiunga, wengi watajiunga wakiwa wagonjwa, nashauri iwepo sheria kama kwa wafanyakazi wa Serikali iwe lazima.

Awali, Waziri Ummy Mwalimu katika mahojiano alisema viwango vya michango vinavyopendekezwa vimetokana na tathmini zilizofanyika kwa kuangalia hali ya gharama za huduma za matibabu na hali ya kipato cha mwananchi.

“Mathalani kwa takwimu za Ofisi ya Taifa ya Takwimu za mwaka 2021/22 zinaonyesha wastani wa pato la mwezi ni Sh 137,789 kwa ajira isiyo rasmi na wastani wa pato kwa mwezi kwa wananchi wanaojishughulisha na kilimo ni Sh169,375.

“Kwa upande wa gharama za huduma za matibabu zinabainisha kuwa wastani wa matumizi katika matibabu kwa mwananchi ni Sh96,760 kwa mwaka na wastani wa matibabu kwa mwaka kwa mnufaika wa NHIF ni Sh109,467, sawa na Sh 412,947 kwa kaya kwa mwaka,” alisema Waziri Ummy.